ጤና ጥበቃ ሚኒስቴር ማኅበራዊ የጤና መድን ሊጀምር ነው
ላልተወሰነ ጊዜ የተቋረጠውን የማኅበራዊ ጤና መድን ለመጀመር ዝግጁ መሆኑን የጤና ጥበቃ ሚኒስቴር አስታወቀ፡፡‹‹በአሁኑ ወቅት አስፈላጊውን ዝግጅት በማድረግ የመንግሥትን ውሳኔ እየጠበቅን ነው፤›› ሲሉ የጤና ጥበቃ ሚኒስትር ዴኤታ አሚር አማን (ዶ/ር) ለሕዝብ ተወካዮች ምክር ቤት ገልጸዋል፡፡ሚኒስትር ዴኤታው የማኀበሩ የጤና መድን ለመጀመር ውሳኔ ተላልፎ የነበረ ቢሆንም፣ መንግሥት የሕክምና ባለሙያዎችን በማስገንዘብና አስፈላጊ የመድኃኒትና የሕክምና አቅርቦትን ለማሰናዳት እጥረት ተስተውሏል በሚል የጤና መድን እንዳይጀመር ላልተወሰነ ጊዜ ማገዱን ተናግረዋል፡፡ዕገዳው የተጣለው ላልተወሰነ ጊዜ ቢሆንም፣ መንግሥት ከጤና ጥበቃ ሚኒስቴር የሚፈልገውን ዝግጅት በአሁኑ ወቅት እንደተሟላና የመንግሥት ውሳኔ ብቻ እንደሚጠበቅ አስረድተዋል፡፡የማኅበራዊ ጤና መድን ለመንግሥት ሠራተኞች ታቅዶ የተዘጋጀ ፕሮግራም ሲሆን፣ የመንግሥት ሠራተኞች በዚህ ፕሮግራም ለተቋቋመው የጤና መድን ኤጀንሲ በየወሩ መዋጮ ማድረግ ይጠበቅባቸዋል፡፡ በዚህ የጤና መድን የሚታቀፉ የመንግሥት ሠራተኞች ማንኛውም ዓይነት ሕክምና ማግኘት እንደሚችሉ ታውቋል፡፡ነገር ግን የመንግሥት ሠራተኞች በየወሩ እንዲያዋጡ በሚጠበቅባቸው ምጣኔ ላይ ቅሬታ እንደነበራቸው መዘገቡ ይታወሳል፡፡በዚህ የተነሳም መንግሥት የጤና መድን ዋስትናው እንዲዘገይ ማድረጉን ተናግረዋል፡፡በ2009 ዓ.ም. የመጀመሪያ ወራት ላይ በፓርላማ ተገኝተው ከምክር ቤቱ አባላት ለተነሱ ጥያቄዎች ምላሽ የሰጡት የጤና ጥበቃ ሚኒስትሩ ፕሮፌሰር ይፍሩ ብርሃን፣ ማኅበራዊ የጤና መድን ፕሮግራምን በሌላ ለመተካት ጥናት እየተደረገ መሆኑን ተናግረው እንደነበር መዘገባችን ይታወሳል፡፡  